SA man vir tweede keer vermis in Moz - Radio Laeveld
Written by RL Admin on October 18, 2018
Die gesin van 'n Suid-Afrikaanse man is verpletter deur wat hulle beskryf as sy geheimsinnige verdwyning in Mosambiek – blykbaar vir die tweede keer. Club of Mozambique berig dat owerhede egter sê André Hanekom is in hegtenis geneem – nie ontvoer nie – en dat hy 'n aantal aanklagte in die gesig staar.
In Augustus, toe Hanekom vir die eerste keer vermis geraak het, het sy familie gedink hy is ontvoer.
Hulle het hom uiteindelik in 'n landelike hospitaal in Mosambiek gevind. Volgens sy dogter Amanda was Hanekom al 'n paar weke lank in die hospitaal opgeneem voordat die polisie hom in hegtenis geneem het. Die polisie het hom glo van "terrorisme" beskuldig.
Nadat Hanekom vir amper 'n maand en 'n half in aanhouding was, het die polisie ondersoek ingestel en hom op borgtog vrygelaat. Maar gister, toe sy vrou, Francis, hom wou gaan haal, het dinge 'n drastiese draai gemaak. Toe Francis na bewering by die polisiekantoor aankom, is sy aangesê om te wag.
Na bewering het 'n Mahindra-dubbelkajuitbakkie met 'n kappie buite gestop, en die twee wagte wat Hanekom vergesel het, was in die motor. Volgens sy dogter Amanda, kon haar ma nie vir Hanekom sien nie. Sy is ingelig dat hy na 'n ander stasie geneem is. Francis is glo gedreig dat indien sy aanhou soek na Hanekom, sy ook in hegtenis geneem sou word.